Grigorij Jakovlevič Pereľman

Grigorij Jakovlevič Pereľman () (* 13. jún 1966, Petrohrad, Rusko, vtedy Leningrad, Ruská SSR, ZSSR), známy aj ako Griša Pereľman,  je ruský matematik, expert v oblasti topológie. Významne prispel v oblastiach Riemannovej geometrie a geometrickej topológie. V roku 2002 uverejnil svoj dôkaz pre Thurstonovu geometrizačnú domnienku, ktorej dôsledkom je aj známa Poincarého domnienka, ktorú v roku 1904 sformuloval Henri Poincaré, a ktorá bola považovaná za jeden z najdôležitejších a najzložitejších otvorených problémov v matematike. Pereľmanov dôkaz domnienky sa vo všeobecnosti považuje za správny.

Pereľman mal za dôkaz geometrickej domnienky dostať Fieldsovu medailu za rok 2006, ktorú si však odmietol prevziať. Keďže bola Poincarého domnienka v zozname tzv. problémov tisícročia (Millenium Prize Problems), za ktorých vyriešenie je vypísaná odmena 1 000 000 amerických dolárov, rozhodol Clay Mathematics Institute o vyplatení tejto odmeny Grigorijovi Pereľmanovi. Ten však aj toto ocenenie odmietol s tým, že cena mu bola udelená nespravodlivo, a že jeho zásluha na riešení problému nie je o nič väčšia, než zásluha amerického matematika Richarda Hamiltona, ktorý ako prvý navrhol program na nájdenie dôkazu.

Zdroje 

Narodenia v 1966
Nositelia Fieldsovej medaily
Ruskí matematici
Matematici židovského pôvodu